Afrikaanse sanger verwelkom eerste seuntjiePieter Smith se inskrywing op Facebook Die bekende Afrikaanse sanger Pieter Smith en sy vrou Yolandi, het Maandagmiddag hul eerste seuntjie in die lewe verwelkom. Pieter en Yolandi het reeds ŉ dogtertjie, Alexei, wat een jaar en nege maande oud is. “Alles het goed verloop en daar was geen moeilikheid nie. Yolandi is nog in die hospitaal, maar ek is by die huis saam met Alexei,” het Smith aan Maroela Media gesê. Dié egpaar het besluit om hul seuntjie Pieter David (PD) te noem. “Yolandi se pa se naam is Pieter en my pa se naam is David. Ons sal maar nog sien wat presies ons hom noem, en of ons hom sommer PD gaan noem,” het Smith gesê. Pieter en ‘n swanger Yolandi saam met hul 19 maande oue dogtertjie, Alexei. (Foto: Albert Bredenhann/Pixel Pro Photography) Volgens Pieter is Alexei baie opgewonde om ŉ ousus te wees. “Dit was baie oulik toe sy Pieter David gister vir die eerste keer gesien het. Maar sy is ook maar nog baie klein, so ek dink nie sy besef heeltemal wat aangaan nie.” Pieter het ŉ foto van sy jongste gesinslid op Facebook geplaas en geskryf: “Baie welkom Pieter David (PD). Ons is geseënd. Hoop jy het jou eie kredietkaart saamgebring die keer. Geluk Yolandi, jy was baie braaf!” Pieter het gesê alhoewel hy en sy vrou reeds ŉ dogtertjie het, voel dit steeds vreemd om ŉ nuwe mensie daar te hê. “Dit is ŉ ongelooflik lekker gevoel, maar dit is nog nie heeltemal ŉ werklikheid nie. Mens moet maar nog daaraan gewoond raak, maar ons is baie opgewonde,” het hy gesê.